62020CO0264_INF
Euroopa Kohtu (üheksas koda) 14. jaanuari 2021. aasta määrus –Airhelp
(kohtuasi C‑264/20)
Eelotsusetaotlus – Euroopa Kohtu kodukorra artikkel 99 – Lennutransport – Määrus (EÜ) nr 261/2004 – Artikli 5 lõige 3 – Õigus hüvitisele lennu tühistamise või pikaajalise hilinemise eest – Mõiste „Erakorralised asjaolud“ – Ettenägematud lennuohutusega seotud vajakajäämised – Kokkupõrge võõra esemega – Lennuki kahjustamine teise lennuki liigutamisel – Mõiste „vajalikud meetmed“ erakorralise asjaolu või selle tagajärgede ärahoidmiseks – Teekonna muutmine
1.
Transport – Õhutransport – Määrus nr 261/2004 – Hüvitis ja abi reisijatele – Lennu tühistamine või pikaajaline hilinemine – Hüvitamiskohustusest vabastamine – Tingimus – Erakorralised asjaolud – Mõiste – Lennuki kahjustamine teise lennuki liigutamisega – Hõlmamine
(Euroopa Parlamendi ja nõukogu määrus nr 261/2004, põhjendused 14 ja 15, ning artikli 5 lõige 3 ja artikkel 7)
(vt punktid 19–26 ja resolutsiooni punkt 1)
2.
Transport – Õhutransport – Määrus nr 261/2004 – Hüvitis ja abi reisijatele – Lennu tühistamine või pikaajaline hilinemine – Hüvitamiskohustusest vabastamine – Tingimus – Erakorralised asjaolud – Lennuettevõtja poolt võetud vajalikud meetmed tühistamise või pikaajalise hilinemise vältimiseks – Reisija marsruudi muutmine – Tingimused – Liikmesriigi kohtu hinnang
(Euroopa Parlamendi ja nõukogu määrus nr 261/2004, põhjendused 1, 12–15 ja artikli 5 lõiked 1 ja 3 ning artikkel 7)
(vt punktid 28–33 ja resolutsiooni punkt 2)
Resolutsioon
1.
Euroopa Parlamendi ja nõukogu 11. veebruari 2004. aasta määruse (EÜ) nr 261/2004, millega kehtestatakse ühiseeskirjad reisijatele lennureisist mahajätmise korral ning lendude tühistamise või pikaajalise hilinemise eest antava hüvitise ja abi kohta ning tunnistatakse kehtetuks määrus (EMÜ) nr 295/91, artikli 5 lõiget 3 tuleb tõlgendada nii, et parkiva lennuki kõrgustüüri ja ühe teise lennuettevõtja lennuki tiivaotsavoolundi kokkupõrge, mille põhjustas viimati nimetatud lennuki liigutamine, kuulub mõiste „erakorralised asjaolud“ alla selle sätte tähenduses.
2.
Määruse nr 261/2004 artikli 5 lõike 1 punkti c tuleb tõlgendada nii, et juhul kui lennuettevõtja tühistab erakorralise asjaolu tõttu esialgu ette nähtud lennu, kujutab see, kui reisija lennuteekonda muudetakse nii, et ta saabub oma lõppsihtkohta järgmisel päeval võrreldes esialgu ette nähtud päevaga, endast „vajalikku meedet“, mis vabastab lennuettevõtja määruse artikli 5 lõike 1 punktis c ja artikli 7 lõikes 1 ette nähtud hüvitise maksmise kohustusest, tingimusel, et ei ole ühtegi teist võimalust muuta teekonda kas otse- või vahemaandumisega lennuga, mida teostab ta ise või mõni teine lennuettevõtja ja mis saabub varem kui asjaomase lennuettevõtja järgmine lend, või kui lennuettevõtja tõendab, et niisugune teekonna muutmine nõuaks talt oma ettevõtte suutlikkuse seisukohast asjakohasel hetkel vastuvõetamatuid ohverdusi; seda peab hindama eelotsusetaotluse esitanud kohus.